b'\n_START_ARTICLE_\nAur\xc3\xbacia\n_START_SECTION_\nBiografia\n_START_PARAGRAPH_\nAur\xc3\xbacia era una barcelonina rica, propiet\xc3\xa0ria de terres i cases. Tenia un alou que havia comprat al comte de Barcelona, Borrell II, i d\'altres terres a diversos jueus; era seu tamb\xc3\xa9 un casal situat fora dels murs de la ciutat, entre la porta del Mercadal i la de Regomir, que sabem va ampliar amb la compra d\'una altra casa propietat d\'un home mort durant les razzies d\'Al-Mansur. L\'any 992, trobant-se malalta al llit i tement la mort, atorga i firma el seu testament. Semblantment sense descend\xc3\xa8ncia directa, deixa els seus b\xc3\xa9ns a la gent del seu entorn m\xc3\xa9s proper  i especialment fa llegats per la seva \xc3\xa0nima a diverses esgl\xc3\xa9sies i monestirs i per a la redempci\xc3\xb3 de captius. En aquest document Aur\xc3\xbacia es defineix com a deovota.\n_START_SECTION_\nDeovota\n_START_PARAGRAPH_\nLes deovotae o deodicatae s\xc3\xb3n dones que mantenen una especial vinculaci\xc3\xb3 a la vida religiosa. Una part d\'elles les podem considerar sota el perfil de "monges", \xc3\xa9s a dir, que viuen en un monestir sota una regla; per\xc3\xb2 la majoria s\xc3\xb3n dones que viuen fora d\'aquest marc de dedicaci\xc3\xb3 religiosa reglat i opten per viure la seva espiritualitat en el m\xc3\xb3n, en un perfil que retrobarem m\xc3\xa9s tard en les beguines o beates d\'\xc3\xa8poca medieval i moderna. S\xc3\xb3n sobretot dones solteres (reprenent el paper de les verges o c\xc3\xa8libes actives dels primers segles del cristianisme) o v\xc3\xaddues, amb fills o sense, que apareixen als documents participant activament de la vida social i econ\xc3\xb2mica del moment, amb llibertat de moviments: venent i comprant, administrant  un patrimoni personal... i que mantenen en tot cas una particular viv\xc3\xa8ncia de l\'espiritualitat._NEWLINE_Al costat d\'Aur\xc3\xbacia, altres dones sota el mateix perfil han deixat el seu rastre en la documentaci\xc3\xb3 catalana dels segles IX al XI: la tamb\xc3\xa9 barcelonina Madrona o la rossellonesa Ail\xc3\xb3, fins a l\'Adalez que acompanyava la comtessa Ermessenda de Carcassona quan aquesta va redactar el seu testament a Sant Quirze de Besora. La mateixa Aur\xc3\xbacia deixava, en el seu testament, una tenda que tenia davant les portes de la ciutat, unes vinyes, un llit, un esc\xc3\xb3, dues cotes, arques, dos cubells i una pellissa andalusina a una altra deovota, Grudella._NEWLINE_En una hist\xc3\xb2ria de l\'espiritualitat femenina, Aur\xc3\xbacia representa aix\xc3\xad una via de dedicaci\xc3\xb3 religiosa no reglada, una pr\xc3\xa0ctica religiosa que s\'expressa expl\xc3\xadcitament en el terme usat per elles mateixes per nomenar la seva experi\xc3\xa8ncia i anomenar-se. El fet, d\'altra banda, que en aquests moments existissin pocs monestirs de dones en els comtats catalans (tres monestirs femenins contra 47 de masculins), ens porta a considerar que l\'espiritualitat de les dones s\'estava significant aleshores de manera diferenciada._NEWLINE_Avan\xc3\xa7at el segle XI, tanmateix, s\'observa una progressiva regulaci\xc3\xb3 i canalitzaci\xc3\xb3 d\'aquesta pr\xc3\xa0ctica d\'espiritualitat femenina (al costat d\'altres com l\'eremist, que tamb\xc3\xa9 es desenvolup\xc3\xa0 de forma destacada a les zones de la Corona d\'Arag\xc3\xb3, en especial en les terres de Mallorca) vers el monacat femen\xc3\xad, sota l\'orde benedict\xc3\xad.'